text: Sidste frist for Tønder Bank-investorer
  04 september 2013 kl. 07.29
  Dansk Aktionærforening samler onsdag aften de Tønder Bank-investorer, der købte kapital-beviser i 2009 og siden mistede deres investering ved bankens krak.
  308 personer købte i 2009 kapitalbeviser i Tønder Bank for ialt 38 millioner kroner. Dansk Aktionærforening har siden krakket forsøgt at samle de skadeslidte investorer.
  I aften afvikler Dansk Aktionærforening et informationsmøde i Tønder for investorerne for at orientere om, hvordan sagen forløber. Mødet holdes i Tønderhal 3.
  Fristen for at melde sig i det fælles erstatningskrav udløber i morgen, torsdag den 5. september.
   - Link til Tønder Bank-investorernes hjemmeside
  I kølvandet af konkursen har de skadeslidte dannet »Foreningen Tønderinvestor 2009«.
  Foreningens formål er at rejse et erstatningskrav over for konkursboet og i givet fald stå i spidsen for et gruppesøgsmål ved retten.
  Investorernes hovedargumenter for at opnå erstatning er mangelfuld rådgivning og et misvisende udbudsmateriale.
  